CSAT cere acordul individual al membrilor Consiliului pentru rectificarea bugetară. Precizărie vin de la Administraţia Prezidenţială care spune că este nevoie de acest acord pentru emiterea unei hotărâri de către CSAT referitoare la propunerile de rectificare a bugetului Ministerului Apărării, Ministerului de Interne, SRI, SIE, SPP şi STS. Guvernul anunţase finalul lunii iulie pentru rectificarea bugetară. Aceasta a fost însă amânată deja de 3 ori.

Foto: Presidency.ro

„Ca urmare a scrisorii ministrului Finanţelor publice, transmisă Secretariatului Consiliului Suprem de Apărare a Ţării în data de 14 august, referitoare la propunerile de rectificare a bugetului de stat al instituţiilor cu atribuţii în domeniul securităţii naţionale pentru anul 2018, Secretariatul CSAT a transmis documentul pentru analiză şi punct de vedere, până la data de 17 august, instituţiilor direct vizate de rectificarea bugetară, respectiv: Ministerul Apărării Naţionale, Ministerul Afacerilor Interne, Serviciul Român de Informaţii, Serviciul de Informaţii Externe, Serviciul de Protecţie şi Pază şi Serviciul de Telecomunicaţii Speciale.

În prezent, Secretariatul CSAT întreprinde diligenţele necesare în vederea obţinerii acordului individual al membrilor Consiliului pentru emiterea unei hotărâri de către Consiliul Suprem de Apărare a Ţării referitoare la propunerile de rectificare a bugetului de stat al instituţiilor cu atribuţii în domeniul securităţii naţionale pentru anul 2018”, arată Administraţia Prezidenţială.